ΓΡΑΠΤΗ ΕΡΩΤΗΣΗ E-1745/02

υποβολή: Camilo Nogueira Romn (Verts/ALE) προς την Επιτροπή

(19 Ιουνίου 2002)

Θέμα: Συμμετοχή των οργανώσεων πλοιοκτητών και ναυτικών στη συζήτηση σχετικά με τη μεταρρύθμιση της Κοινής Αλιευτικής Πολιτικής

Πώς σκοπεύει η Επιτροπή να μεθοδεύσει τη συμμετοχή των οργανώσεων αυτών στη μεταρρύθμιση της ΚΑΠ, ώστε να εκφράσουν τις απόψεις τους, τόσο σχετικά με την κατάσταση των αλιευτικών αποθεμάτων, όσο και σχετικά με τα κοινωνικά και οικονομικά προβλήματα που απορρέουν από τη μεταρρύθμιση και το τελικό της περιεχόμενο·

Απάντηση του κ. Fischler εξ ονόματος της Επιτροπής

(11 Ιουλίου 2002)

Η Επιτροπή κίνησε μία ευρεία διαδικασία διαβούλευσης πριν τη θέσπιση των προτάσεων μεταρρύθμισης της κοινής αλιευτικής πολιτικής, στην οποία οι οργανώσεις πλοιοκτητών και αλιέων συμμετείχαν ενεργώς.

Η συμβολή των παραγόντων του κλάδου ήταν πολύ χρήσιμη για την Επιτροπή κατά την κατάρτιση των προτάσεων της για τη μεταρρύθμιση της κοινής αλιευτικής πολιτικής. Η Επιτροπή ενδιαφέρεται τώρα σε μεγάλο βαθμό για τη διασφάλιση της συμμετοχής των παραγόντων του κλάδου στη συζήτηση μέσω της Συμβουλευτικής Επιτροπής Αλιείας και Υδατοκαλλιέργειας και μέσω της Επιτροπής Κοινωνικού Διαλόγου. Και οι δύο επιτροπές έχουν ιδρυθεί από την Επιτροπή, η πρώτη προκειμένου να παρέχει συμβουλές σχετικά με όλα τα θέματα που αφορούν την κοινή αλιευτική πολιτική και η δεύτερη προκειμένου να καθιστά δυνατό το διάλογο μεταξύ των κοινωνικών εταίρων σε ευρωπαϊκό επίπεδο. Επιπροσθέτως, η Επιτροπή έχει αναλάβει δράση ενημέρωσης προκειμένου να εξηγήσει τη μεταρρύθμιση και να συζητήσει με τον κλάδο κάθε κράτους μέλους.

Η πρωτοβουλία αυτή κινήθηκε αμέσως μετά τη θέσπιση της πρώτης δέσμης των προτάσεων μεταρρύθμισης από την Επιτροπή και περιλαμβάνει επισκέψεις στα κράτη μέλη τόσο από τον επίτροπο που είναι αρμόδιος για τη γεωργία και αλιεία όσο και από την αποκαλούμενη Γαλάζια ομάδα, η οποία συνίσταται από αξιωματούχους της Επιτροπής (κυρίως διευθυντές και προϊσταμένους διοικητικών μονάδων) της Γενικής Διεύθυνσης Αλιείας. Η ιδέα που βρίσκεται πίσω από την εν λόγω πρωτοβουλία ενημέρωσης είναι να παρουσιασθούν οι προτάσεις της Επιτροπής σε προσωπικές συναντήσεις με εκπροσώπους του κλάδου, να συζητηθούν τα διάφορα στοιχεία των προτάσεων και να γίνουν γνωστές οι ανησυχίες του κλάδου σχετικά με τη μεταρρύθμιση.

Ο αρμόδιος για τη γεωργία και αλιεία επίτροπος έχει ήδη επισκεφθεί τρία κράτη μέλη και θα μεταβεί σε ορισμένα άλλα κράτη μέλη κατά τη διάρκεια του δευτέρου εξαμήνου του 2002. Η Γαλάζια Ομάδα συμμετέχει σε συναντήσεις που διοργανώνονται από τον κλάδο και έχει επίσης μέχρι σήμερα παρακολουθήσει μία δωδεκάδα εκδηλώσεων στα κράτη μέλη, ενώ έχουν ήδη προγραμματισθεί διάφορες άλλες εκδηλώσεις. Επιπροσθέτως, θα πραγματοποιηθεί τους προσεχείς μήνες ένας σημαντικός αριθμός άλλων συναντήσεων της Γαλάζιας Ομάδας με στόχο την κάλυψη πολλών περιοχών των κρατών μελών που εξαρτώνται από την αλιεία και για την επεξήγηση των επόμενων προτάσεων μεταρρύθμισης που θα παρουσιασθούν από την Επιτροπή το δεύτερο εξάμηνο του 2002 και το 2003.

Εκτός των ανωτέρω, η ίδρυση Περιφερειακών Γνωμοδοτικών Συμβουλίων για την καλύτερη συμμετοχή των παραγόντων του κλάδου στη διαχείριση των πόρων σε περιφερειακό και τοπικό επίπεδο είναι ένα από τα θέματα που θα επικρατήσουν στη συζήτηση.